Sini Hursti luotsasi juhlaa ensimmäistä kertaa. Jonossa annettiin kovaakin kritiikkiä päättäjille.

Näin tasavallan presidentti Sauli Niinistö puhui Hurstin joulun tilaisuudessa. john palmen

Helsingin Pasilan Messukeskuksen eteen kertyi jonoa kymmeniä metrejä, kun Hurstin vähävaraisten ja yksinäisten joulujuhlan ovien aukenemista odotettiin.

Ensimmäistä kertaa tapahtumaan tullut Pirjo kertoo, että joulun ohjelmassa on tapahtuman lisäksi myös kävelemistä ja tutuille soittelemista.

– Olen itse paikalla ensimmäistä kertaa, mutta olen nähnyt jonot Kalliossa, jossa aikaisemmin asuin. Viestini päättäjille on, että kannustakaa ihmisiä yhteisöllisiin tapahtumiin ja tukekaa niitä! Kyllä rahaa tuntuu riittävän muuhunkin, Pirjo kertoo.

Sadat ihmiset jonottivat joulujuhlaan sateisessa Helsingissä. Katariina Taleva

Jonon etunenässä Eki välittää kovempaa viestiä päättäjille.

– Vaihtoon joka äijä. Tässä alkaa kansa hermostumaan. Poliitikot ovat kaukana todellisuudesta, Eki tokaisee.

Myös Eki on tulossa tapahtumaan ensimmäistä kertaa.

– Odotan ihmisten näkemistä ja ruokakassia kotiin.

Ovet Sini Hurstin järjestämään joulujuhlaan avattiin kello 11 ja juhla alkoi kello 12. Tapahtumassa oli paikalla myös Tasavallan presidentti Sauli Niinistö.

Pöytärivistöt alkoivat täyttyä kellon lähestyessä puoltapäivää. Kevyen puheensorinan lomassa soivat joululaulut, kun ohjelmaa odotettiin alkavaksi ja ruokaa tarjoiltavaksi.

Juttu jatkuu kuvan jälkeen.

Tasavallan presidentti Sauli Niinistö kuvattuna Hurstin joulujuhlassa. John Palmen

Tytär jatkaa

Sini Hursti kertoo, että jouluaaton tapahtuman järjestelyt ovat sujuneet hyvin. Paikalle odotetaan 1400 vierasta.

Myös vieressä seisova Heikki Hursti on ollut mukana tapahtuman järjestämisessä.

– Ihan hyvältä tämä tuntuu, Olen kuitenkin ollut vielä mukana tässä. Mutta huomaa, että hommat hoituu myös sitten kun jään eläkkeelle, Heikki Hursti toteaa.

Hurstin juhla on monelle joulun kohokohta. John Palmén

Sini Hursti nimettiin Veikko ja Lahja Laupeudentyö ry:n toiminnanjohtajaksi tänä vuonna. Heikki Hursti on edelleen toiminnassa mukana varatoiminnanjohtajana.

– Huomasin, että isällä ei välillä ole voimia, ja jonkun pitäisi jatkaa tätä toimintaa, Sini Hursti sanoi aikaisemmin Iltalehden haastattelussa. Hän on ollut mukana yhdistyksen toiminnassa jo kuusi vuotta.

Vapaaehtoistöitä

Pöydät on katettu 1400 vierailijalle. Katariina Taleva

Juhlaa ei olisi tänäkään vuonna pystyyn ilman lukuisten vapaaehtoisten työpanosta. Mukana on myös parikymppisiä ensikertalaisia.

— Oma syyni täällä oloon liittyy siihen, että Suomessa eriarvoisuus kasvaa. Olen heidän puolella, joita nämä ongelmat koskettavat, kertoo parikymppinen Elisa.

Heikki Hursti vetäytyi taka-alalle, mutta oli yhä mukana juhlissa. John Palmén

Niin ikään parikymppinen Sylvi kertoo, että on ajatellut vapaaehtoistyötä Hurstin joulutapahtumassa monesti.

– Nyt olen täällä ensimmäistä kertaa, tuntuu hienolta olla täällä, Sylvi sanoo.

Irina on jo toista kertaa tapahtumassa vapaaehtoisena ja uskoo, että tästä tulee hänelle jouluperinne.

– En ole täällä itseni takia, vaan muiden. Mutta tuntuu, että tämä on hyvä teko kaikille. Olin viime vuonna ensimmäistä kertaa ja tähtään siihen, että voin olla täällä joka joulu.